 Awọn adigunjale ya wọ ṣọọṣi mẹrin ọtọọtọ lOgun, wọn ji ohun eelo ibẹ ko lọ : Awọn igaara ọlọṣa kan ti wọn ti jingiri ninu ile fifọ tun gbọna ọtun yọ lori iṣẹ laabi wọn pẹlu bi wọn ṣe wọ ṣọọṣi mẹrin ọtọọtọ lọ lagbegbe Onikolobo, nijọba ibilẹ Abẹokuta South. Bẹẹ naa ni wọn tun tawọ si ijọ Ọlọrun kan to wa lAbule-Ojere, nijọba ibilẹ Ọbafẹmi-Owode, nipinlẹ Ogun, ti wọn si lọọ ji awọn ohun eelo loriṣiiriṣii ko lawọn ile Ọlọrun naa.ALAROYE gbọ pe ṣe lawọn kolọransi ẹda yii ba oju windo wọle loru Ọjọbọ, Tọsidee, ọjọ karun-un, oṣu Kẹwaa, ti wọn si wọ ijọ Glory Place Christian Center, ati ijọ Redeemed Evangelical Mission, nibi ti wọn ti ji awọn ohun eelo bi i microphone, mixer, kọmputa agbeletan, duuru ati awọn ohun eelo mi-in bẹẹ gbe sa lọ.Bakan naa ni wọn tun wọ ijọ Kingsworld International Church, ati ijọ Solution Embassy, nijọba ibilẹ Ọbafẹmi-Owode yii kan naa, ti wọn si tun ji nnkan lọ nibẹ.Ninu ọrọ Pasitọ agba ijọ Glory Place Christian Centre, Kunle Ṣóyọóyè, to fidi ẹ mulẹ fawọn oniroyin lọjọ Aiku, Sannde, ọjọ kẹjọ, oṣu yii, lo ti sọ pe awọn araadugbo kan lo pe awọn lori foonu lỌjọbọ, Tọsidee, ni nnkan bii aago meji oru lati fi iṣẹlẹ naa to awọn leti pe awọn kan ti fo windo wọle si ṣọọṣi, ti wọn si ti ji awọn ohun eelo ko lọ.Lẹyin ti mo ri gbogbo nnkan to ṣẹlẹ ni mo kọri si teṣan Adigbẹ, lati lọọ fọrọ naa to wọn leti, wọn si wa lati waa fidi ẹ mulẹ.Alukoro ileeṣẹ ọlọpaa ipinlẹ Ogun, Ọmọlọla Odutọla, fidi ẹ mulẹ pe loootọ ni iṣẹlẹ naa waye ati pe awọn ọlọpaa ti ri diẹ ko lara awọn ẹru ti wọn ji ko pamọ sinu igbo, tawọn si ti da a pada fawọn ijọ naa.O fi kun un pe iwadii ṣi n tẹsiwaju lati ri awọn oniṣẹ ibi naa mu. 